На основу Локалног акционог плана за запошљавање града Панчева за 2017. годину бр. II-05-06-15/2017-3 од 27.01.2017. године и Закључка Градоначелника града Панчева бр. II-06-020-2/2017-333 од 15.05.2017.године , град Панчево расписује

**Јавни позив
 за доделу субвенције почетницима у бизнису за самозапошљавање у 2017. години**

**1. ОПИС МЕРЕ И ВИСИНА СРЕДСТАВА**

Субвенција за самозапошљавање представља *de minimis* државну помоћ.

Субвенција за самозапошљавање додељује се у циљу започињања сопственог посла од стране незапосленог лица, односно у циљу пружања подршке новооснованом привредном субјекту, у

једнократном износу до 500.000,00динара.

У току трајања Јавног позива незапослено лице може поднети само један захтев са бизнис планом.

**2. УСЛОВИ И ДОКУМЕНТАЦИЈА ЗА ПОДНОШЕЊЕ ЗАХТЕВА**

**Услови за подношење захтева**
Право на подношење захтева са бизнис планом има лице са пребивалиштем на територији града Панчева које:

* je пријављено на евиденцији незапослених Националне службе за запошљавање (у даљем тексту: Национална служба), најмање месец дана пре дана подношења захтева и успешно завршило обуку о отпочињању бизниса у реализацији Националне службе, или
* je у канлендарској 2017. години започело сопствени посао (извршило регистрацију у АПР), са седиштем на територији града Панчева.

**Право на субвенцију за самозапошљавање не може се остварити у следећим случајевима:**

* за обављање делатности примарне пољопривредне производње, делатности у области експлоатације угља, такси превоза, мењачница, игара за забаву и на срећу, угоститељскe делатности за пружање услуге исхране и пића,
* за оснивање и активности удружења,
* уколико је лице користило субвенцију за самозапошљавање по јавном позиву у предходне 3 године, рачунајући од дана одобравања средстава по јавним позивима Националне службе, града Панчева или надлежног Покрајинског секретаријата,
* уколико лице није испунило ранију уговорну обавезу према Националној служби и обавезе према граду Панчеву.

**Документација за подношење захтева:**

* [захтев са бизнис планом на прописаном обрасцу](http://www.pancevo.rs/userfiles/files/Zahtev%20sa%20biznis%20planom-samozaposljavanje%202014.doc),
* писана изјава подносиоца захтева о свим другим de minimis државним помоћима које је примио у текућој и претходне две фискалне године (изјава чини саставни део захтева са бизнис планом),
* доказ о категорији лица које се самозапошљава,
* доказ о власништву пословног простора, уколико подносилац захтева располаже истим, односно уговор о закупу пословног простора, уколико се подносилац захтева налази у својству закупца,
* доказ о власништву машина и опреме, уколико подносилац захтева располаже истом,
* Уверење Секретаријата за пореску администрацију Градске управе града Панчева о измиреним обавезама по основу јавних прихода,
* У случају када је подносилац захтева особа са инвалидитетом, потребно је доставити и решење о инвалидности или процени радне способности, којим је утврђено да подносилац захтева може обављати послове, односно делатности наведене у захтеву са бизнис планом.

Град Панчево задржава право да затражи и друге доказе релевантне за одлучивање о захтеву подносиоца.

 **3. ПРИОРИТЕТИ ЗА ДОДЕЛУ СУБВЕНЦИЈА**

Град Панчево проверава испуњеност услова Јавног позива и врши рангирање примљених захтева на основу оцене бизнис плана.

Приликом оцењивања бизнис плана узимају се у обзир следећи критеријуми: планирана врста делатности, категорија лица које се самозапошљава, потребни ресурси за отпочињање обављања сопственог посла, пословни простор, опрема, тржиште - купци, конкуренти, добављачи и финансијски показатељи.

 **4. ДОНОШЕЊЕ ОДЛУКЕ**

Савет за запошљавање града Панчева једном месечно разматра захтеве пристигле у претходном месецу, те на њих даје мишљење Градоначелнику града Панчева који доноси одлуку о одобравању финансирања пословања по одобреним бизнис плановима.

Резултати Јавног позива биће објављени на сајту града Панчева, с тим што ће лица којима је одобрена субвенција посебно бити обавештена и путем електронске поште.

**5. ЗАКЉУЧИВАЊЕ УГОВОРА**

Град Панчево, пружалац услуга правно-финансијског саветовања у пословању и одабрани подносилац захтева закључују уговор о додели субвенцие којим ће уредити међусобна права и обавезе.

Подносиоци захтева који у тренутку подношења захтева нису регистровали делатност имају рок од 30 дана од дана доношења одлуке из тачке 4. овог Јавног позива, да изврше регистрацију делатности за коју им је одобрена субвенција, а она лица која су у тренутку подношења захтева већ регистровала делатност, уговоре потписују након добијања обавештења о

додели субвенције.

Лице је у обавези да отпочне обављање регистроване делатности након доношења одлуке, а најкасније до датума потписивања уговора.

**Документација за закључивање уговора:**

* фотокопија решења о регистрацији делатности Агенције за привредне регистре;
* фотокопија решења о ПИБ-у;
* фотокопија пријаве на обавезно социјално осигурање;
* средства обезбеђења испуњења уговорних обавеза;
* фотокопија уговора о отварању рачуна или картице текућег рачуна;
* фотокопија картона депонованих потписа;
* фотокопија личне карте подносиоца захтева;
* фотокопија личне карте јемца и други докази у зависности од статуса јемца;
* потврда о примањима јемца код послодавца или ПИО фонда;
* писани пристанак подносиоца захтева и јемца за прикупљање и обраду података о личности.

Приликом закључивања уговора подносе се следећа средстава обезбеђења испуњења уговорних обавеза, и то:

* две истоветне бланко трасиране менице корисника средстава са меничним овлашћењем и
* уговор о јемству са једним јемцем.

Јемац може бити свако пословно способно физичко лице, не старије од 65 година, које има редовна месечна примања на име зараде или пензије, независно од висине примања, као и физичко лице које самостално обавља своју делатност (предузетник).

 **6. ОБАВЕЗЕ ПОДНОСИОЦА ЗАХТЕВА НАКОН ЗАКЉУЧЕЊА УГОВОРА**

**Након закључења уговора подносилац захтева дужан је да:**

* обавља регистровану делатност на територији града Панчева, у трајању од најмање 12 месеци, почев од дана закључења уговора;
* наменски троши одобрени износ субвенције;
* испуњава све доспеле обавезе по основу јавних прихода, у складу са законом;
* граду Панчеву омогући праћење реализације уговорних обавеза;
* граду Панчеву достави доказе о испуњењу уговорних обавеза и
* обавести град Панчево о свим променама које су од значаја за реализацију уговора у року од 8 дана од дана настанка промене.

У случају да корисник средстава не реализује обавезе дефинисане уговором, дужан је да врати износ субвенције, сразмерно проценту испуњења уговорних обавеза, увећан за законску затезну камату обрачунату од датума доспећа обавезе повраћаја сувенције.

**Јавни позив је отворен од 19.05.2017.године и трајаће до утрошка средстава, а најкасније до 01.12.2017.**

**7. ОСТАЛЕ ИНФОРМАЦИЈЕ**

Захтев са бизнис планом, у једном примерку, подноси се  у Услужном центру Градске управе града Панчева, ул. Трг Краља Петра I бр. 2-4, 26000 Панчево, непосредно или путем поште, на прописаном обрасцу који се може преузети са сајта града Панчева [www.pancevo.rs](http://www.pancevo.rs/), са назнаком за „Јавни позив за доделу субвенције почетницима у бизнису за самозапошљавање у 2017. години“.

За све потребне информације у вези са подношењем захтева, заинтересовани се могу обратити Секретаријату за привреду и економски развој Градске управе града Панчева путем телефона 013/308-961, e-mail: gordana.ciric@pancevo.rs или путем телефона 013/308-962, e-mail: andjela.vila@pancevo.rs.

Национална служба ће током трајања Јавног позива организовати више обука о отпочињању бизниса. Сви заинтересовани за учествовање у инструктивној обуци треба да се јаве својим саветницима у Националној служби.

Неблаговремени, непотпуни и неуредни захтеви са бизнис планом, неће се узимати у разматрање.